其二
阮侃 (WeiJin)
双美不易居，嘉会故难常。爰处憩斯土，与子遘兰芳。常愿永游集，拊翼同回翔。不悟卒永离，一别为异乡。四牡一何速，征人告路长。顾步怀想像，游目屡太行。抚軨增叹息，念子安能忘。恬和为道基，老氏恶强梁。患至有身灾，荣子知所康。神龟实可乐，明戒在刳肠。新诗何笃穆，申咏增慨慷。舒检话良讯，终然永厌藏。还誓必不食，复与同故房。愿子荡忧虑，无以情自伤。俟路忘所以，聊以酬来章。